Genesi 26 | Beibele Inthaneteng | Phetolelo ya Lefase le Lefsa
26 Bjale gwa wa tlala nageng yeo, ka ntle le tlala yela ya pele yeo e ilego ya wa mehleng ya Aborahama,+ moo Isaka a ilego a ya go Abimeleke kgoši ya Bafilisita kua Gerara.+ 2 Ke moka Jehofa a iponagatša go yena a re:+ “O se theogele Egipita. Dula mo nageng ye ke go hlaoletšego yona.+ 3 Diilela mo nageng+ ye, gomme ke tla dula ke na le wena ka ba ka go šegofatša, gobane dinaga tše+ ka moka ke tla di nea wena le peu ya gago, gomme ke tla phethagatša keno yeo ke e enetšego Aborahama tatago,+ 4 ‘Ke tla atiša peu ya gago go etša dinaledi tša magodimong gomme ka nea peu ya gago dinaga+ tše ka moka; ditšhaba ka moka tša lefaseng di tla šegofatšwa* ka peu ya gago,’+ 5 ka ge Aborahama a ile a theetša lentšu la ka a ba a dula a phethagatša tšeo a ikarabelago ka tšona go nna, a phetha le ditaelo tša ka le melao ya ka.”+ 6 Ka gona Isaka a tšwela pele a dula Gerara.+ 7 Banna ba moo ba dulela go mmotšiša mabapi le mosadi wa gagwe, gomme yena ge a ba araba o be a re: “Ke kgaetšedi ya ka.”+ Ka ge a be a šia gore: “Ke mosadi wa ka.” O be a boifa a re: “Banna ba mo ba ka mpolaya ka baka la Rebeka,” ka ge e be e le yo mobotse.+ 8 Ge e šetše e le nako e telele a dula moo, Abimeleke kgoši ya Bafilisita a re a lebeletše ka lefasetere a boga naga, a bona Isaka a thabišana le Rebeka mosadi+ wa gagwe. 9 Gateetee Abimeleke a bitša Isaka a re: “Motho yo ke mosadi wa gago! Bjale ke ka baka la’ng ge o itše: ‘Ke kgaetšedi ya ka’?” Ge a re’alo Isaka a re go yena: “Ke boletše seo ka ge ke be ke boifa gore ke tla hwa ka baka la gagwe.”+ 10 Eupša Abimeleke a tšwela pele a re: “Ke eng se o re dirilego sona?+ Go be go šetše ganyenyane gore yo mongwe wa batho ba a robale le mosadi wa gago, gomme nkabe o re baketše molato!”+ 11 Ke moka Abimeleke a laela batho ba gagwe ka moka a re: “Motho le ge e le mang yo a kgwathago monna yo le mosadi wa gagwe ruri o tla bolawa!” 12 Ka morago ga moo Isaka a bjala peu nageng+ yeo, gomme ka wona ngwaga woo a buna diroto tše lekgolo go tšwa serotong setee seo a se bjetšego,+ ka ge Jehofa a be a mo šegofatša.+ 13 Ka gona monna yoo a huma e bile lehumo la gagwe la tšwela pele le gola go fihlela e eba mohumihumi.+ 14 A ba le mehlape ya dinku le ya dikgomo le sehlopha se segolo sa bahlanka+ moo Bafilisita ba ilego ba mo hufegela.+ 15 Ge e le didiba ka moka tšeo bahlanka ba tatagwe ba bego ba di epile mehleng ya Aborahama tatagwe,+ tšona Bafilisita ba di phušetša gomme ba di tlatša ka mmu.+ 16 Mafelelong Abimeleke a re go Isaka: “Huduga mo tikologong ye ya rena, gobane o humile kudu go re feta.”+ 17 Ka gona Isaka a huduga moo gomme a hloma mešaša moeding wa mafula wa Gerara,+ a dula moo. 18 Isaka a buša a epa didiba tša meetse tšeo ba bego ba di epile mehleng ya Aborahama tatagwe tšeo Bafilisita ba ilego ba di thiba ka morago ga lehu la Aborahama;+ a di bitša gape ka maina ao tatagwe a bego a di bitša ka ona.+ 19 Bahlanka ba Isaka ba epa moo moeding wa mafula gomme ba hwetša sediba sa meetse a runyago. 20 Badiši ba Gerara ba thoma go lwa le badiši ba Isaka+ ba re: “Meetse a ke a rena!” Ka gona o ile a bitša sediba seo Eseke,* ka gobane ba phenkgišane le yena. 21 Ba ya ba epa sediba se sengwe gape, gomme le sona ba se bakišana le bona. Ka gona a se bitša gore ke Sitena.* 22 Ka morago a tloga moo a yo epa sediba+ se sengwe, eupša ba se mmakiše sona. Ka gona a se bitša Rehobothe* gomme a re: “Ke ka gobane bjale Jehofa o re file sebaka se segolo+ gomme o re atišitše lefaseng.”+ 23 Ke moka a tloga moo a rotogela Beresheba.+ 24 Jehofa a iponagatša go yena bošegong bjoo a re: “Ke nna Modimo wa Aborahama tatago.+ O se ke wa boifa,+ gobane ke na le wena, ke tla go šegofatša ka ba ka atiša peu ya gago ka baka la Aborahama mohlanka wa ka.”+ 25 Ka gona Isaka a aga aletare gona moo a bitša leina la Jehofa+ a ba a hloma tente+ ya gagwe moo, gomme bahlanka ba gagwe ba epa sediba moo. 26 Ka morago Abimeleke a tla go yena a etšwa Gerara a na le Ahusathe mogwera wa gagwe wa pelobohloko le Pikolo tona ya madira a gagwe.+ 27 Isaka a re go bona: “Le re’ng le tlile go nna, ka ge le be le ntlhoile la ba la nthaka tikologong ya lena?”+ 28 Ge a re’alo bona ba re: “Re bone gore ka ntle le pelaelo Jehofa o na le wena.+ Ka gona ra re: ‘Hle anke re enelaneng keno yeo e re tlamago,+ e tlamago rena le wena, gomme re dire kgwerano le wena,+ 29 gore o ka se re dire selo se sebe go etša ge le rena re se ra go kgwatha, le go etša ge re go dirile botse feela ka go go huduša ka khutšo.+ Wena bjale o mošegofatšwa wa Jehofa.’”+ 30 Ke moka a ba direla monyanya, ba ja ba ba ba nwa.+ 31 Mesong e latelago ba tsoga e sa le ka pela gomme ba enelana.+ Ka morago ga moo Isaka a ba fa tsela, ba tloga go yena ka khutšo.+ 32 Bjale gwa direga gore ka lona letšatši leo bahlanka ba Isaka ba tle go yena gomme ba mmegele ka ga sediba seo ba se epilego+ ba re: “Re hweditše meetse!” 33 Ka gona a se bitša Shiba. Ke ka baka leo leina la motse woo e le Beresheba+ go fihla le lehono le. 34 Esau yena a gola a ba le nywaga e masomenne. Ke moka a tšea Juditha morwedi wa Beeri wa Mohethe gotee le Basematha morwedi wa Elone wa Mohethe gore e be basadi ba gagwe.+ 35 Bona ba galakišetša Isaka le Rebeka bophelo.+
^ Leina le le ra gore, “Phenkgišano; Thulano.”
^ Leina le le ra gore, “Tatofatšo.”
^ Leina le le ra gore, “Mafelo a Bulegilego.”